Je Huguenins dit Sagontet d’Arbois fais sauoir à touz que je, pour moy et pour mes hoirs, ay retenuz et accensit perpétuelment et à tout jours mais, de Guillame dit de Pupellin d’Arbois, escuer, Humbert de Larnay, Guienet de Serox et Perrins des Planches, proudomes et escheuins de la ville et communaltez d’Arbois, et en non d’ycelle, vne pièce de terre de ladicte communaltez séant ou territoire d’Arbois, ou luef que l’on dit en Corbières, delez la vigne Odate, fame Robert de Bougaille d’une part et delez la Coste de Corbières, et toiche per dessus à la terre de l’ospital, et per desos toiche a grant chemin common, franche de tout seruituz, pour trois soulz esteuenans censsalx, loux emende et sougnerie pourtant, à paier dois ores en auant per moy et les miens à la dicte communaltez perpétuelment, le jour de feste saint Martin d’yuert. Et per ainssi je pour moy et les miens ay promis et promacte paier la dicte censse ès diz prodomes et lours successours prodomes et escheuins de la dicte communaltez et en non que dessus, et non venir à contraire de la tenour de ces présentes lectres, per mon soirement pour ce jurez et toichiez corperelment sus saint euuangile de Dieu. Et pour ce fermement tenir[F° xxxiij, r°], je en loye moy et mez hoirs et tout mes biens et les biens de mes hoirs, meubles et non meubles, présent et avenir, en la cour, juridicion et cohercion ma dame la contesse de Bourgoigne. En tesmoignage de la quel chouse, j’ay fait mectre en ces lectres le seel de ma dicte dame duquel l’on vse en Arbois. Donné le sezaimme jour du mois d’octobre, l’an Nostre Soignour corrant mil trois cent sexante dix et nuef [Ainsin signé: Jo. M.].